DEĊIŻJONI TAL-KUMMISSJONI
tat-22 ta’ Diċembru 2009
li tadotta, skont id-Direttiva tal-Kunsill 92/43/KEE, it-tieni lista aġġornata tas-siti ta’ importanza Komunitarja għar-reġjun bijoġeografiku Makaroneżjan
(notifikata bid-dokument numru C(2009) 10414)
(2009/1001/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitats naturali u tal-fawna u l-flora selvaġġa (1), u b’mod partikolari t-tielet subparagrafu tal-Artikolu 4(2) tagħha,
Billi:
(1)
Ir-reġjun Makaroneżjan imsemmi fl-Artikolu 1(c)(iii) tad-Direttiva 92/43/KEE, huwa magħmul mill-arċipelagi tal-Azores u l-Madeira (il-Portugall), u l-gżejjer Kanarji (Spanja) fl-Oċean Atlantiku, kif speċifikat fil-mappa bijoġeografika approvata fil-25 ta’ April 2005 mill-Kumitat stabbilit bl-Artikolu 20 ta’ dik id-Direttiva, minn issa 'l quddiem imsejjaħ, “il-Kumitat tal-Ħabitats”.
(2)
Fil-kuntest ta’ proċess li nbeda fl-1995 jeħtieġ li jsir aktar progress fl-istabbiliment attwali tan-netwerk Natura 2000, li huwa element essenzjali tal-ħarsien tal-bijodiversità fil-Komunità.
(3)
Il-lista inizjali u l-ewwel żewġ listi aġġornati tas-siti ta’ importanza Komunitarja għar-reġjun bijoġeografiku Makaroneżjan, fi ħdan it-tifsira tad-Direttiva 92/43/KEE, ġew adottati bid-Deċiżjonijiet tal-Kummissjoni 2002/11/KE (2) u 2008/95/KE (3). Abbażi tal-Artikoli 4(4) u 6(1) tad-Direttiva 92/43/KEE, l-Istati Membri kkonċernati għandhom jagħżlu s-siti inklużi fil-lista tas-siti ta’ importanza Komunitarja għar-reġjun bijoġeografiku Makaroneżjan bħala żoni speċjali ta’ konservazzjoni mill-aktar fis u f’perjodu ta’ żmien li ma jaqbiżx is-sitt snin, jistabbilixxu prijoritajiet ta’ konservazzjoni u l-miżuri ta’ konservazzjoni meħtieġa.
(4)
Il-listi tas-siti ta’ importanza Komunitarja qed jiġu riveduti fil-kuntest tal-adattament dinamiku tan-netwerk Natura 2000. Għalhekk hemm bżonn li jsir it-tieni aġġornament tal-lista Makaroneżjana.
(5)
Min-naħa l-waħda, it-tieni aġġornament tal-lista tas-siti ta’ importanza Komunitarja għar-reġjun bijoġeografiku Makaroneżjan huwa meħtieġ sabiex jiġu inklużi s-siti addizzjonali li ġew proposti mill-Istati Membri mill-2006 sa issa bħala siti ta’ importanza Komunitarja għar-reġjun bijoġeografiku Makaroneżjan fi ħdan it-tifsira tal-Artikolu 1 tad-Direttiva 92/43/KEE. L-obbligi li jirriżultaw mill-Artikoli 4(4) u 6(1) tad-Direttiva 92/43/KEE huma applikabbli mill-aktar fis u f’perjodu ta’ żmien li ma jaqbiżx is-sitt snin mill-adozzjoni tat-tieni lista aġġornata tas-siti ta’ importanza Komunitarja għar-reġjun bijoġeografiku Makaroneżjan.
(6)
Min-naħa l-oħra, it-tieni aġġornament tal-lista tas-siti ta’ importanza Komunitarja għar-reġjun bijoġeografiku Makaroneżjan huwa meħtieġ sabiex jirrifletti kwalunkwe bidla fit-tagħrif li għandu x’jaqsam mas-sit imressaq mill-Istati Membri wara l-adozzjoni tal-lista Komunitarja inizjali u tal-ewwel żewġ listi Komunitarji aġġornati. F’dak is-sens, it-tieni lista aġġornata tas-siti ta’ importanza Komunitarja għar-reġjun bijoġeografiku Makaroneżjan tikkostitwixxi verżjoni kkonsolidata tal-lista tas-siti ta’ importanza Komunitarja għar-reġjun bijoġeografiku Makaroneżjan. Madankollu, wieħed għandu jenfasizza li l-obbligi li jirriżultaw mill-Artikoli 4(4) u 6(1) tad-Direttiva 92/43/KEE huma applikabbli mill-aktar fis u f’perjodu ta’ żmien li ma jaqbiżx is-sitt snin mill-adozzjoni tal-lista inizjali jew tal-ewwel żewġ listi aġġornati tas-siti ta’ importanza Komunitarja għar-reġjun bijoġeografiku Makaroneżjan, skont f’liema lista jkun iddaħħal għall-ewwel darba sit ta’ importanza Komunitarja.
(7)
Għar-reġjun bijoġeografiku Makaroneżjan, il-listi tas-siti proposti bħala siti ta’ importanza Komunitarja fi ħdan it-tifsira tal-Artikolu 1 tad-Direttiva 92/43/KEE ntbagħtu lill-Kummisjoni mill-Istati Membri kkonċernati bejn Novembru 1997 u Ottubru 2008, skont l-Artikolu 4(1) ta’ dik id-Direttiva.
(8)
Il-listi ta’ siti proposti kienu akkumpanjati b’tagħrif dwar kull sit, mogħti fil-format stabbilit bid-Deċiżjoni tal-Kummissjoni 97/266/KE tat-18 ta’ Diċembru 1996 dwar format ta’ tagħrif fuq is-siti għas-siti Natura 2000 proposti (4).
(9)
Dak it-tagħrif jinkludi l-aktar mappa reċenti u definittiva tas-sit li ntbagħtet mill-Istati Membri kkonċernati, l-isem, il-post u l-medda tas-sit, u d-dejta li nġabret bl-applikazzjoni tal-kriterji speċifikati fl-Anness III għad-Direttiva 92/43/KEE.
(10)
Abbażi tal-abbozz tal-lista mfassal mill-Kummissjoni bi ftehim ma’ kull wieħed mill-Istati Membri kkonċernati, li jidentifika wkoll is-siti li għandhom tipi ta’ ħabitats naturali ta’ prijorità jew speċijiet ta’ prijorità, għandha tiġi adottata t-tieni lista aġġornata tas-siti ta’ importanza Komunitarja għar-reġjun bijoġeografiku Makaroneżjan.
(11)
L-għarfien dwar l-eżistenza u t-tqassim tat-tipi ta’ ħabitats naturali u tal-ispeċijiet qiegħed jevolvi kontinwament minħabba s-sorveljanza skont l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti fil-livell Komunitarju saru permezz tal-aqwa tagħrif disponibbli attwalment.
(12)
Uħud mill-Istati Membri ma pproponewx biżżejjed siti biex jiġu ssodisfati r-rekwiżiti tad-Direttiva 92/43/KEE għal ċerti tipi ta’ ħabitats u speċijiet. Għalhekk, għal dawk it-tipi ta’ ħabitats u speċjiet, ma jistax jiġi konkluż li n-netwerk Natura 2000 huwa komplut. Meta wieħed iqis id-dewmien biex jasal it-tagħrif u jintlaħaq qbil mal-Istati Membri, jeħtieġ li tiġi adottata t-tieni lista aġġornata tas-siti, li se jkun meħtieġ li tiġi riveduta skont l-Artikolu 4 tad-Direttiva 92/43/KEE.
(13)
Ladarba l-għarfien dwar l-eżistenza u t-tqassim ta’ xi wħud mit-tipi ta’ ħabitats naturali tal-Anness I u tal-ispeċijiet tal-Anness II għad-Direttiva 92/43/KEE għadu mhux komplut, ma għandux jiġi konkluż li n-netwerk Natura 2000 huwa komplut jew li mhuwiex komplut. Il-lista għandha tiġi riveduta, jekk ikun meħtieġ, skont l-Artikolu 4 tad-Direttiva 92/43/KEE.
(14)
Fl-interessi taċ-ċarezza u t-trasparenza, id-Deċiżjoni 2008/95/KE għandha tiġi sostitwita.
(15)
Il-miżuri previsti f’din id-Deċiżjoni huma skont l-opinjoni tal-Kumitat dwar il-Ħabitats,
ADOTTAT DIN ID-DEĊIŻJONI:
Artikolu 1
It-tieni lista aġġornata tas-siti ta’ importanza Komunitarja għar-reġjun bijoġeografiku Makaroneżjan, skont it-tielet subparagrafu tal-Artikolu 4(2) tad-Direttiva 92/43/KEE, hija stipulata fl-Anness għal din id-Deċiżjoni.
Artikolu 2
Id-Deċiżjoni 2008/95/KE hija mħassra.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-22 ta’ Diċembru 2009.